**NOTĂ INFORMATIVĂ**

**la proiectul Hotărîrii Guvernului ”Cu privire la aprobarea Reglementării tehnice ”Ascensoare și componente de siguranță pentru ascensoare”**

Indiferent de destinația finală a unei cladiri, care impune mișcarea pe mai multe nivele, ascensorul a devenit un element important și util. Chiar dacă vorbim de clădiri de locuințe, birouri, spații comerciale, spitale, aeroporturi sau fabrici, ascensoarele reprezintă elemente de design interior.

Totodată, construcția imperfectă sau utilizarea ascensorului incorectă poate provoca avarii și incidente, cu consecințe imprevizibile, atît pentru o singură persoană, cît și pentru un grup de persoane.

Astfel, în conformitate cu prevederile Capitolului II, pct. 2.5 al Anexei nr. 1 la Legea nr. 116 din 18.05.2012 privind securitatea industrială a obiectelor industriale periculoase (Monitorul Oficial al Republicii Moldova, 2012, nr. 135-141, art. 445), ascensoarele reprezintă obiecte industriale periculoase, a căror ieșire din funcțiune poate provoca avarii și incidente.

Reieșind din aceasta, proiectul Hotărîrii Guvernului nominalizat prevede cerințele față de producători, instalatori, importatori, reprezentanți autorizați, distribuitori, organismele de evaluarea conformității, organismul de notificare și autoritatea de supraveghere a pieței, reprezentată prin Inspectoratul Principal de Stat pentru Supravegherea Tehnică a Obiectelor Industriale Periculoase, cu descrierea obligațiilor necesare ca să fie întreprinse de fiecare participant din lanțul de furnizare, precum și se descriu modulele pentru evaluarea conformității ascensoarelor și componentelor de siguranță pentru ascensoare.

Este de menționat faptul că proiectul Hotărîrii Guvernului ”Cu privire la aprobarea Reglementării tehnice ”Ascensoare și componentele de siguranță pentru ascensoare”, a fost elaborat pentru a transpune Directiva 2014/33/CE a Parlamentului European şi a Consiliului din 26 februarie 2014 de armonizare a legislațiilor statelor membre referitoare la ascensoare și la componentele de siguranță pentru ascensoare.

O atenție deosebită o prezintă faptul că, în prezent, este în vigoare Hotărîrea Guvernului nr. 1252 din 10.11.2008 “Cu privire la aprobarea Reglementării tehnice “Stabilirea condițiilor de plasare pe piață a ascensoarelor“, care va fi abrogată odată cu aprobarea proiectului menționat, deoarece prevede cerințe numai față de ascensoare, pe cînd cerințele față de componentele de siguranță pentru ascensoare, care sunt mai des utilizate, lipsesc.

Totodată, proiectul propus descrie obligațiunile atît a producătorilor, cît și a importatorilor, instalatorilor, distribuitorilor, reprezentanților autorizați, pe de o parte, precum și obligațiunile organismelor de evaluarea conformității, autorității de reglementare, organului de notificare și autorității de supraveghere a pieței, pe de altă parte.

De asemenea, este descris modul de evaluare a conformității produselor respective, cu stabilirea modulelor concrete.

Avînd în vedere că ascensoarele și componentele de siguranță pentru ascensoare, în mare parte sunt importate din Uniunea Europeană, va fi mai simplă plasarea pe piață a lor, bazată pe principiul recunoașterii declarației de conformitate.

De asemenea, o noutate a proiectului propus constă în faptul că se va introduce mecanismul de evaluare a conformității după instalarea ascensoarelor sau după schimbarea componentelor de siguranță la ascensoarele existente, efectuîndu-se inspecția finală de către organismele de evaluare a conformității, acreditate corespunzător. Subansamblurile care vor corespunde cerințelor de securitate, precum și componentele de securitate cu marcajul CE nu vor necesita evaluări suplimentare, controlul efectuîndu-se numai pentru ascensorul deja completat/asamblat, ceea ce nu este prevăzut în prezenta Hotărîre a Guvernului nr. 1252 din 10.11.2008 “Cu privire la aprobarea Reglementării tehnice “Stabilirea condițiilor de plasare pe piață a ascensoarelor“.

**Viceministru Valeriu TRIBOI**